Saksassa iskeneet terroristit olivat yhteydessä ISIS-jäseniksi uskottuihin tahoihin Saudi-Arabiassa.

Saksan viranomaisten hankkimien selvitysten perusteella Saksan Ansbachissa itsemurhapommin räjäyttänyt 27-vuotias syyrialaisturvapaikanhakija ja Würzburgissa kirveen ja veitsen kanssa junamatkustajien kimppuun käynyt 17-vuotias afganistanilaisnuorukainen eivät toimineetkaan yksin.

Viranomaiset uskovat heidän olleen yhteydessä ISIS-jihadistijärjestöön ennen iskujaan.

Spiegelin hankkimien verkkokeskustelujen perusteella ilmeisesti Saudi-Arabiasta käsin toimiva ISIS-mies oli ehdottanut, että 17-vuotias Riaz Khan Ahmadzai ajaisi auton ihmismassaan. Hyytävä keskustelu tuo mieleen Nizzan terroriteot.

Nuorukainen torjui kuitenkin ehdotuksen, koska hänellä ei ollut ajokorttia ja sanoi iskevänsä mieluummin junassa. Ahmadzai ehti haavoittaa viittä ihmistä ennen kuin menehtyi poliisin luoteihin.

Asiakirjat paljastavat myös, ettei Ansbachin parin viikon takaisen pommi-iskun ilmeisesti pitänytkään olla itsemurhaisku.

15 ihmistä loukkaantui, kun Mohammad Daleel räjäytti pommirepun konserttipaikan ulkopuolella. Mies menehtyi räjähdyksessä. Iskua on luonnehdittu Saksan ensimmäiseksi itsemurhapommitukseksi.

Verkkokeskustelujen perusteella Daleelin suunnitelmana oli kuitenkin kuljettaa pommi väkijoukkoon ja poistua paikalta.

Daleelin ISIS-kontaktiksi uskottu henkilö ohjeisti häntä kuvaamaan iskun ja sitä seuraavan kaaoksen sekä lähettämään videon ISIS:lle. Isku kuitenkin epäonnistui, koska pommi räjähti liian aikaisin.

Viranomaiset uskovat Daleelin myös suunnitelleen uusia iskuja. Miehen asunnosta löytyi iskun jälkeen lisää pommiaineksia. Lisäksi hän oli kuvannut videon, jossa hän julisti kasvot peitettynä ottavansa vastuun iskusta.

ISIS-jihadistijärjestö on nimittänyt Daleelia iskun jälkeen ”sotilaakseen” ja julkaissut kattavan selvityksen hänen väitetyistä kytköksistään järjestöön. Verkkouutiset kertoi Daleelin taustasta tässä.